Die FIFA Sokker-Konfederasiebeker in 1997 is van 12 tot 21 Desember 1997 in Saoedi-Arabië aangebied. Die was die eerste sokker-konfederasiebeker wat onder FIFA se vaandel aangebied is. Die vorige twee kompetisies het onder die naam Koning Fahd-beker bekend gestaan. Hoewel Duitsland, wenner van die Europese Sokkerkampioenskap 1996, nie deelgeneem het nie, is elke kontinentale konfederasie deur 'n sokkerspan verteenwordig. Die wenner van die Sokker-Wêreldbeker, destyds Brasilië, kon vir die eerste keer meeding. Brasilië wen die toernooi nadat hulle Australië met 6–0 in die eindstryd klop en word sodoende die eerste span, wat die kontinentale beker (1997), die wêreldbeker (1994) en die konfederasiebeker in 'n lyn inpalm. Tsjeggië eindig derde en Uruguay in die vierde plek. Die Suid-Afrikaanse nasionale sokkerspan neem vir die eerste keer aan die konfederasiebeker deel maar word reeds in die eerste rondte uitgeskakel.